
	"Službeni list SRJ", br. 9/01

Na osnovu člana 96. tačka 2) Ustava Savezne Republike Jugoslavije, donosim

U K A Z
O PROGLAŠENJU ZAKONA O VISINI STOPE ZATEZNE KAMATE
Proglašava se Zakon o visini stope zatezne kamate, koji je donela Savezna skupština, na sednici Veća građana od 27. februara 2001. godine i na sednici Veća republika od 26. februara 2001. godine.

PR br. 22                                       Predsednik
27. februara 2001. godine               Savezne Republike Jugoslavije
Beograd                                   dr Vojislav Koštunica, s.r.

Z A K O N
O VISINI STOPE ZATEZNE KAMATA
Član 1.
Dužnik koji zadocni sa ispunjenjem novčane obaveze plaća zateznu kamatu na iznos duga do dana isplate, po stopi utvrđenoj ovom zakonom.

Član 2.
Stopa zatezne kamate sastoji se od:

1. mesečne stope rasta cena na malo

2. fiksne stope od 0,5% mesečno

Član 3.
Obračun duga uvećanog za zateznu kamatu vrši se tako da se fiksna stopa od 0,5% množi iznosom glavnog duga uvećanog za kamatu po stopi iz člana 2. tačka 1. ovog zakona, primenom konformne metode.

Za mesec za koji nije poznata stopa rasta cena na malo, primenjuje se poslednja objavljena mesečna stopa rasta cena na malo.

Za mesec za koji je stopa rasta cena na malo jednaka nuli ili je nagativna, mesečna stopa zatezne kamate jednaka je fiksnoj stopi iz člana 2. tačka 2. ovog zakona.

Član 4.
Za mesece u kojima je zbog jednokratne korekcije cena stopa rasta cena na malo najmanje za 10 procentnih poena veća od eskontne stope Narodne banke Jugoslavije, za stopu iz člana 2. tačka 1. ovog zakona uzima se aritmetička sredina između eskontne stope Narodne banke Jugoslavije i stope rasta cena na malo.

Član 5.
Odredbe ovog zakona ne primenjuju se na dužničko-poverilačke odnose za koje je visina stope zatezne kamate utvrđena drugim saveznim zakonom.

Član 6.
Danom stupanja na snagu ovog zakona prestaje da važi Zakon o visini stope zatezne kamate ("Službeni list SRJ", br. 32/93, 24/94 i 28/96).

Član 7.
Ovaj zakon stupa na snagu narednog dana od dana objavljivanja u "Službenom listu SRJ".

